Etelä-Karjalan keskussairaalan F-ovi taas käytössä –Tilaelementin rakennustyöt etenevät aikataulussaan

Etelä-Karjalan keskussairaalan piha-alueelle tulevan tilaelementin rakennustyöt etenevät. Kaikki rakennuksen elementit on nostettu paikoilleen, sisätyöt ovat käynnissä ja talotekniset työt ovat alkaneet. Tilaelementin on arvioitu valmistuvan toukokuun loppupuolella ja se otetaan käyttöön kesäkuussa.

Keskussairaalan F-ovi on avattu uudelleen asiakaskäyttöön maanantaina 31.3.2025.

Oven käyttöönotto helpottaa asiakkaiden kulkua sairaalaan Valto Käkelän kadun puolelta.
F-ovi oli pois käytöstä maaliskuun ajan tilaelementin rakennustöiden vuoksi.

F-ovelle johtaa pelkkä jalankulkuväylä eikä sen läheisyyteen ole mahdollisuutta ajaa autolla.

Taksiliikenne toimii jatkossakin keskussairaalan pääsisäänkäynnin kautta.

Etelä-Karjalan hyvinvointialue pyytää asiakkaita huomioimaan, että pääsisäänkäynnin edessä olevat parkkipaikat on varattu ainoastaan inva-pysäköintiin sekä saattoliikenteelle.

Parkkitilaa pysäköintitalossa

Lyhyt- ja pitkäaikaista pysäköintiä varten löytyy runsaasti paikoitustilaa pysäköintitalosta, jonka osoite on Kahilanniementie 4, 53130 Lappeenranta. Ensisijainen ajotie pysäköintitaloon on Kahilanniementien puolelta. Pysäköintitalon 6. kerroksesta johtaa katettu kulkuyhteys sairaalaan. K-siiven päivystykseen pääsee pysäköintitalon 4. kerroksesta. Pysäköintitalossa on hissi. Kaikki paikat pysäköintitalossa ja sen piha-alueilla ovat maksullisia.
Lue lisää pysäköintitalosta tästä.

Lisätietoja:

Sami Turunen, tekninen päällikkö, p. 040 651 1237, sami.turunen@ekhva.fi

Tilaelementtirakennus kuvattuna keskussairaalan A-siiven 8. kerroksesta. Kuva on otettu 21.3.2025.